
Për shpalljen “KombëTar” të Muzeut të pavarësisë, Vlorë dhe për ndryshimin e përgjegjësisë së administrimit të tij, nga bashkia e vlorës në ministrinë e turizmit, kulturës, rinisë dhe sporteve

Në mbështetje të nenit 100 të Kushtetutës, të nenit 5 të ligjit nr.9386, datë 4.5.2005 “Për muzetë”, të shkronjës “c”, të nenit 15 të ligjit nr.8743, datë 22.2.2001 “Për pronat e paluajtshme të shtetit” dhe të neneve 8 e 10 të ligjit nr.9464, datë 28.12.2005 “Për Buxhetin e Shtetit të vitit 2006”, me propozimin e Ministrit të Turizmit, Kulturës, Rinisë dhe Sporteve, Këshilli i Ministrave

Vendosi:

1. Shpalljen “Kombëtar” të Muzeut të Pavarësisë, në Vlorë, si person juridik, publik, në varësi të Ministrit të Turizmit, Kulturës, Rinisë dhe Sporteve.
2. Mjediset e Muzeut të Pavarësisë dhe inventari i mjeteve kryesore të kalojnë në përgjegjësi administrimi, nga bashkia e Vlorës te Ministria e Turizmit, Kulturës, Rinisë dhe Sporteve.
3. Fondi për shpenzimet e pagave për punonjësit e Muzeut të Pavarësisë, të cilët do të përfshihen brenda numrit të përgjithshëm të punonjësve buxhetorë të Ministrisë së Turizmit, Kulturës, Rinisë dhe Sporteve, dhe shpenzimet e tjera të përballohen nga buxheti i vitit 2006, miratuar për këtë ministri.
4. Ngarkohen Ministria e Turizmit, Kulturës, Rinisë dhe Sporteve dhe bashkia e Vlorës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

